এই অনিশ্চয়তার মধ্যে ২৫ মার্চের গণহত্যার আন্তর্জাতিক স্বীকৃতি আদায় করা সম্ভব কি-না, এমন প্রশ্নে মুক্তিযুদ্ধ গবেষক শাহরিয়ার কবির বলেন, “গত বছর সংসদে ২৫ মার্চ গণহত্যা দিবস পালনের পাশাপাশি জাতিসংঘে এ বিষয়ে প্রস্তাব উত্থাপনের সর্বসন্মত সিদ্ধান্ত নেওয়া হয়েছিল। দুঃখের বিষয়, গত এক বছরে দৃশ্যত কোনো উদ্যোগই গ্রহণ করেনি পররাষ্ট্র মন্ত্রণালয়। একটি দিবস (৯ ডিসেম্বর) ইতিমধ্যে বিশ্বব্যাপী পালিত হচ্ছে। এ জন্য বাংলাদেশ সরকারের উচিত ‘একাত্তরে বাংলাদেশে ২৫ মার্চের গণহত্যার আন্তর্জাতিক স্বীকৃতি’- এই এজেন্ডা নিয়ে জাতিসংঘে প্রস্তাব উত্থাপন করা এবং সেটি দ্রুত করতে হবে। নয়তো বাংলাদেশ এ বিষয়ে কূটনীতিতে আরও পিছিয়ে যাবে।”